DA Den Europæiske Unions Tidende L 170/39

EFTA-TILSYNSMYNDIGHEDENS AFGØRELSE

Nr. 111/11/KOL

af 11. april 2011

om ændring af listen i punkt 39 i del 1.2 i kapitel I i bilag I til EØS-aftalen over de grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande, og om ophævelse af EFTA-Tilsynsmyndighedens afgørelse nr. 8/11/KOL

EFTA-TILSYNSMYNDIGHEDEN HAR —

under henvisning til punkt 4.B. 1) og 3), og punkt 5.b), i indledningen til kapitel I i bilag I til EØS-aftalen,

under henvisning til den retsakt, der er nævnt i punkt 4 i del 1.1. i kapitel I i bilag I til EØS-aftalen (Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet) (1), som ændret og tilpasset til EØS-aftalen ved de sektortilpasninger, der er nævnt i bilag I til samme aftale, særlig artikel 6, stk. 2, i retsakten,

under henvisning til kollegiets beslutning nr. 86/11/KOL om bemyndigelse af det kompetente medlem af kollegiet til at træffe denne beslutning, og

ud fra følgende betragtninger:

EFTA-Tilsynsmyndigheden (Tilsynsmyndigheden) ophævede ved afgørelse nr. 8/11/KOL af 26. januar 2011 (2) sin afgørelse nr. 43/10/KOL af 10. februar 2010 (3) og opstillede en ny liste over grænsekontrolsteder i Island og Norge, der er godkendt til at føre veterinærkontrol med levende dyr og dyreprodukter, der indføres fra tredjelande.

Den norske fødevaresikkerhedsautoritet (Mattilsynet) meddelte den 1. marts 2011 tilsynsmyndigheden, at den havde suspenderet grænsekontrolsted Båtsfjord Port (TRACES Code NO BJF 1) fra den norske liste over godkendte grænsekontrolsteder på grund af omfattende ødelæggelser som følge af en brand den 28. januar 2011. Madttilsynet anførte, at grænsekontrolstedet som følge af denne brand ikke længere opfyldte lovens krav med hensyn til fællesrum, laboratorium og lagerfaciliteter.

Suspensionen af godkendelsen og den efterfølgende meddelelse af informationer til tilsynsmyndigheden skete i overensstemmelse med den norske lovgivning Instruks om grensekontrollstasjoner mv. kapitel I, punkt 2, som implementerer artikel 6, stk. 3, i direktiv 97/78/EF, ifølge hvilken den nationale kompetente myndighed skal underrette tilsynsmyndigheden om ændringer ved et grænsekontrolsted eller inspektionscenter, som kan være af betydning for listen i punkt 39 i del 1.2. i kapitel. I i bilag I til EØS-aftalen over grænsekontrolsteder i Island og Norge.

I overensstemmelse med artikel 6, stk. 4, i direktiv 97/78/EF skal tilsynsmyndigheden etablere og offentliggøre en liste over godkendte grænsekontrolsteder, der ligeledes skal omfatte tilfælde af midlertidig suspension af godkendelser.

Tilsynsmyndigheden er derfor forpligtet til at ændre listen over grænsekontrolsteder i Island og Norge og offentliggøre en ny liste, der afspejler suspensionen af grænsekontrolstedet Båtsfjord Port (TRACES Code NO BJF 1) fra den norske liste over grænsekontrolsteder.

Tilsynsmyndigheden har henvist sagen til EFTA-Veterinærkomitéen, der bistår EFTA-Tilsynsmyndigheden. Foranstaltningerne i denne afgørelse er i overensstemmelse med den enstemmige udtalelse fra EFTA-Veterinærkomitéen, der bistår EFTA-Tilsynsmyndigheden, og den endelige ordlyd af foranstaltningerne forbliver uændret —

TRUFFET DENNE AFGØRELSE:

Artikel 1

Grænsekontrolsted Båtsfjord Port (TRACES Code NO BJF 1) suspenderes indtil videre fra listen i punkt 39 i del 1.2 i kapitel I i bilag I til EØS-aftalen over de grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande.

Artikel 2

Veterinærkontrollen med levende dyr og animalske produkter, der indføres i Island og Norge fra tredjelande, gennemføres af de kompetente nationale myndigheder ved de godkendte grænsekontrolsteder, der er opført i listen i bilaget til denne afgørelse.

Artikel 3

EFTA-Tilsynsmyndighedens beslutning nr. 8/11/KOL af 26. januar 2011 ophæves herved.

Artikel 4

Denne afgørelse træder i kraft den 11. april 2011.

Artikel 5

Denne afgørelse er rettet til Island og Norge.

Artikel 6

Kun den engelske udgave er autentisk.

Udfærdiget i Bruxelles, den 11. april 2011. På EFTA-Tilsynsmyndighedens vegne Sverrir Haukur GUNNLAUGSSON Medlem af Kollegiet

(1) EFT L 24 af 30.1.1998, s. 9.

(2) EUT L 85 af 31.3.2011, s. 27 og EØS-tillæg nr. 16 af 31.3.2011, s. 1.

(3) EUT L 256 af 30.9.2010, s. 30, og EØS-tillæg nr. 53 af 30.9.2010, s. 1.